DA Den Europæiske Unions Tidende CE 84/389

(2004/C 84 E/0451)

SKRIFTLIG FORESPØRGSEL E-0405/04

af Jules Maaten (ELDR) til Kommissionen

(17. februar 2004)

Om: Udbrud af fugleinfluenza

1. Er Den Europæiske Union i løbet af 24 timer i stand til at træffe foranstaltninger, hvis der konstateres et tilfælde af fugleinfluenza?

2. Har Kommissionen udarbejdet en krisestyringsplan?

Svar afgivet på Kommissionens vegne af David Byrne

(24. marts 2004)

1. I tilfælde af krisesituationer som følge af omfattende sygdomsudbrud hos dyr, har Kommissionen etableret procedurer, der gør den i stand til at reagere omgående og træffe de passende foranstaltninger, som falder ind under dens ansvarsområde med hensyn til at beskytte Fællesskabet mod den slags trusler f.eks. i form af et netværk af mobiltelefoner, der er operativt døgnet rundt, og som skal bruges til udveksling af oplysninger med medlemsstaternes veterinærmyndigheder inden for en time.

Kommissionens evne til at reagere hurtigt er blevet demonstreret ved flere lejligheder for nylig, som f.eks. udbruddet af mund- og klovsyge i Det Forenede Kongerige i 2001, da Kommissionen vedtog en beskyttelsesforanstaltning inden 24 timer efter bekræftelsen af udbruddet, og i forbindelse med udbruddet af fugleinfluenza i Nederlandene i 2003, hvor der blev sendt en ekspert til den pågældende medlemsstat den samme weekend, som krisesituationen opstod.

Ikke desto mindre ønsker Kommissionen at understrege, at det først og fremmest er medlemsstaternes ansvar omgående at gennemføre de sygdomskontrolforanstaltninger, der er fastlagt i Fællesskabets lovgivning, såfremt der er mistanke om eller konstateret et udbrud af en omfattende dyresygdom i Fællesskabet, som f.eks. fugleinfluenza.

Til dette formål har medlemsstaterne etableret nødplaner, der er blevet godkendt af Kommissionen. For at sikre, at de nye medlemsstater også får etableret sådanne planer, er Kommissionen i øjeblikket ved at undersøge de planer, den har fået forelagt af disse lande i overensstemmelse med tiltrædelsestraktaten af 2003.

2. Kommissionen har en håndbog til brug ved krisesituationer, som indeholder de aktioner, der skal træffes i tilfælde af en krisesituation vedrørende dyresundhed, der kan udgøre en høj risiko for Fællesskabet. Håndbogen indeholder standarddokumenter på Fællesskabets officielle sprog for at gøre det lettere at anvende disse hurtigt.

Med hensyn til truslen mod folkesundheden som følge af fugleinfluenza vil Kommissionen snart vedtage et arbejdspapir om Influenza — planlægning af beredskabet og reaktionerne i forbindelse med pandemier i Fællesskabet. Dokumentet indeholder de vigtigste mål for handling og beskriver Kommissionens og medlemsstaternes rolle. Arbejdspapiret behandler de centrale emner, der er blevet indkredset ved en omfattende høringsproces, som f.eks. forvaltning og koordinering, overvågning, forebyggelse, risikobegrænsning og reaktion, som omfatter spørgsmålet om tilgængelige vacciner og virusvacciner, og endelig kommunikation og forskning. Dette høringsdokument skal fremme effektive politikker og foranstaltninger, der er specificeret i forbindelse med de forskellige stadier af en influenzaepidemi, som er forklaret ud fra verdenssundhedsorganisationens definitioner. Dokumentet understøtter beredskabsplanlægningen på nationalt plan, der i øjeblikket gennemgås og ajourføres af medlemsstaterne som reaktion på det udbrud af fugleinfluenza, der på nuværende tidspunkt finder sted i Asien.